Interin ultrakannattajien tifo Giuseppe Meazzalla.
**Ultrat** (ital. *ultras*, lat. sanasta *ultra,* suom. *"yli"*, *"tuolla puolen"*) ovat urheiluseurojen fanaattisia kannattajia. Yksittäisistä ultrakannattajista koostuvat liikkeet, *ultras-ryhmät*, kokoontuvat useimmiten samaan katsomonosaan eli *kannattajakatsomoon* muiden saman seuran fanaattisten kannattajien kanssa.

Ultrakannattamisen ominaispiirteitä ovat muiden muassa äänekkyys, värikkyys, innokkuus ja joukkovoima. Kannattajakatsomoissa huudetaan ja lauletaan yhdessä, heilutetaan värikkäitä lippuja ja esitetään koordinoituja koreografioita eli tifoja. Usein kannattamista tehostetaan soihtujen ja savuheitteiden kaltaisella pyrotekniikalla.

Niin sanottuun *ultramentaliteettiin* (ital. *mentalità ultra*) assosioidaan seurauskollisuuden, yhtenäisyyden ja omatoimisuuden kaltaisia arvoja. Ryhmien tunnusmerkkeinä toimivat useimmiten itse tehdyt lakanat ja heilutusliput, mutta myös harmoninen pukeutuminen, yhteiset tavat ja perinteet. Myös poliittisuus voi olla ultria ja ryhmiä yhdistävä tekijä kuten aatteellisia urheiluseurojakin.

Huliganismi on ultras-toiminnasta erillinen ilmiö, jonka itsetarkoitus on kannattamisen sijaan väkivalta. Ultrien väkivaltaiset yhteenotot keskenään tai esimerkiksi poliisia vastaan eivät ole harvinaisia, mutta ne ovat harvoin suunniteltuja tai tahallisia.

Tiettävästi ensimmäinen ultras-ryhmä oli vuonna 1968 perustettu AC Milanin *Fossa dei Leoni* (suom. *"Leijonien luola")*, jonka ympärille kasvoi halvennettujen pääsylippujen avulla ensimmäinen nykykäsitteen mukainen kannattajakatsomo, *Curva Sud Milano* eli San Siron eteläkaarre*.* Fossa dei Leoni lopetti toimintansa vuonna 2005 eräänlaisen kunniakoodiston mukaisesti, kun Juventuksen ultrat varastivat ryhmän tunnuksena toimineen lakanan.

1960-luvun lopulla italialaisen jalkapallon piirissä syntynyt ultratoiminta on laajentunut koko maailman ja lähes kaikki palloilulajit kattavaksi alakulttuuriksi; *ultras-kulttuuriksi*, puhekielessä *ultras-skeneksi.*

Ultrat Suomessa
---------------

##### Jalkapallossa

Aktiivinen seisomakatsomotoiminta saapui Suomen 1990-luvun lopulla jalkapallon kautta. Ensimmäiset järjestäytyneet katsomoryhmät, *FC Lahden kannattajat (FCLK)* ja Vaasan Palloseuran *Geezers Hietalahti,* perustettiin ja rekisteröitiin vuonna 1998. Näitä kahta ryhmää on luonnehdittu enemmän brittihenkisiksi casuals-ryhmiksi kuin mannereurooppalaisen ultras-tyylin edustajiksi. Vuonna 1999 Helsingin Jalkapalloklubin kannattajien perustama *Forza HJK* edelsi nykypäivän *Klubipääty*-kannattajakatsomoa.
Vuonna 2001 perustettu Helsingin IFK:n kannattajaryhmä *Stadin Kingit* oli Suomen ensimmäinen monilaji–ultras-ryhmä. Jääkiekon sijaan *Kingit* erikoistui HIFK:n jalkapallo-, jääpallo- ja käsipallojoukkueiden aktiiviseen kannattamiseen. Kingit toteuttivat esimerkiksi kaikki omat jalkapallomatkansa kattaneita vieraskausikortteja sekä yhteistyössä seuran kanssa kaiken paitsi jääkiekon kattaneita HIFK:n yleiskausikortteja. Kingit olivat HIFK:n Klacken-kannattajakatsomon perustava ja johtava ryhmä vuoteen 2023 saakka, jolloin HJK:n kannattajat varastivat ryhmän päälakanan ja polttivat sen.

Eräs merkittävimmistä suomalaisen jalkapallon pitkäikäisistä ultras-ryhmistä on vuodesta 2003 toiminut Tampere Unitedin *Sinikaarti*. Tampere Unitedin ajauduttua konkurssiin ja pudottua Veikkausliigasta kauden 2011 päätteeksi, sinikaartilaisten perustama yhdistys otti koko seuran tehtävät hoitaakseen. *Tampere Unitedin kannattajat ry:n* harrastejoukkue TamU-K siirtyi kilpasarjoihin, toimien neljän kauden ajan käytännössä seuran tilapäisenä edustusjoukkueena. Kannattajat aloittivat alimmalta sarjatasolta Kutosesta ja nostivat joukkueen Neloseen asti ennen vallan palauttamista *Tampere United ry:lle* kaudeksi 2016. 

Lisäksi merkittävimpiin ja pitkäikäisimpiin, edelleen toimiviin ultrakannattajaryhmiin kuuluu Kuopion Palloseuran kannattajat, talvella 2005-2006 perustettu *Kpo Crew*. Ryhmä on saanut näkyvyyttä Suomessa sekä ulkomailla kannatustoimintansa vuoksi.

##### Jääkiekossa

Suomen jääkiekkokatsomoiden ensimmäisiä ultras-ryhmiä olivat 2000-luvun alussa perustettu Turun Palloseuran *Sissiryhmä*, vuonna 2004 perustetut Helsingin Jokerien *Ultras Jokerit* ja Vaasan Sportin *Ultras 06,* sekä Lahden Pelicansin vuonna 2005 perustettu *Ääriliike*. Tästä joukosta syntyivät myös maan ensimmäiset kaukalon päätyjen mittaiset seisomakannattajakatsomot, Jokereiden *Eteläpääty* ja Sportin *Sundom Stå.*

Useimpia ensimmäisen aallon ultras-ryhmistä ei ole enää olemassa. TPS:n jääkiekkokannattajat kulkevat *Mutka*-katsomonsa identiteetillä, Jokereilla ultras-kulttuuria edustavat nykyään *Katupojat* ja Pelicansin eri kannattajaryhmät ovat yhdistyneet *Lahen Turkoosiksi*. 2010-luvun aikana aktivoituneista toisen aallon ultras-ryhmistä suurimpia ovat Tampereen Ilveksen *Osasto 41*, Oulun Kärppien *Poromafia* sekä Rauman Lukon *Raumam Boja.*

Luettelo suomalaisista katsomoryhmistä
--------------------------------------

*Tämä luettelo on matrikkeli Suomen kannattajakatsomoista ja niiden ryhmistä useissa lajeissa. Kursivoidut ryhmät ja seurat ovat lopettaneet toimintansa.*

| Seura | Paikkakunta | Katsomoryhmä(t) |
| --- | --- | --- |
| AC Oulu | Oulu | *AC Oulu Fanatics (2004–2006)*
AC Oulun kannattajat (2007–) |
| *Blues* | *Espoo* | *Blues Brothers '07 (2007–2015)* |
| FC Lahti | Lahti | FC Lahden kannattajat (1998–)
Lahti Youth Casuals (2015–) |
| Gnistan | Helsinki | 1924 Zone (2020-)
IF Gnistanin kannattajat ry (2023-) |
| Haka | Valkeakoski | Hakapeliitat (2006–) |
| Hermes | Kokkola | Hermes Loyals (2011–) |
| Honka | Espoo | HK05 (2005–) |
| HJK | Helsinki | *Tölikan raiku (1984–199x)*
Forza HJK (1999–)
Sakilaiset (2006–)
S140 (2009–)
Ragazzi Helsinki (?–)
Usual Suspects Helsinki (2022–)
Helsinki Youth Firm (?-) |
| HIFK | Helsinki | *Stadin Kingit (2001–2023)*
*Nuorisokaarti (2006–2010)*
*Generation Tre, G3 (2010–201x)*
*Supras Helsinki (2012–2014)*
*UGH (2019-2023)*
*Inferno (2023-)* |
| HPK | Hämeenlinna | *Sikakatsomo (199x–201x)*
Kulman Pojat (2012–) |
| IFK M | Maarianhamina | Green Mean Machine / GMM (2004–)
Grönvitt (2021–) |
| Ilves | Tampere | Niilon Pojat (2007–)
Osasto 41 / OS41 (2007–)
Ultras Tampere (2021–) |
| Inter | Turku | Armada Turku (2009–2023) |
| Jaro | Pietarsaari | Jarosällskapet / Jaro Supporters (?–) |
| JJK | Jyväskylä | Harjun Pojat (2007–) |
| Jokerit | Helsinki | *116% Boys (2000–2004, FC Jokerit)*
*Ultras Jokerit (2004–2010)*
*Brigata Giallorossa / BG103 (2008–?)*
*Young Boys / YB (2010–2013)*
*Miesten kerho / MK12 (2012–2013)*
Katupojat (2023–) |
| Jukurit | Mikkeli | Viikinkiveljet (2017–) |
| JYP | Jyväskylä | Hurrikaanisydän (2014–) |
| JIPPO | Joensuu | JNS Rednecks (2010–) |
| JoKP | Joensuu | Susirajan Punamustat (2007–) |
| KalPa | Kuopio | Musta verkosto (2005–)
Veljmiehet (2014–) |
| Kaskö IK | Kaskinen | Curva di Locale (201x–) |
| KooKoo | Kouvola | Men Behaving Badly Kouvola (2015–) |
| Kraft | Närpiö | Närpes Kraft Ultras (?–) |
| KTP | Kotka | KTP-kannattajat (2004–) |
| KuPS | Kuopio | Kapakka-Banzai (2001–)
KPO Crew (2006–) |
| Kärpät | Oulu | Poromafia (2007–) |
| Lukko | Rauma | Raumam Boja (2011–) |
| MP | Mikkeli | *Sininen osasto (2008–?)* |
| MyPa | Myllykoski | Vallin pojat (?–) |
| Pelicans | Lahti | *Ääriliike (2005–2014)*
Lahen Turkoosi (2014–) |
| SaiPa | Lappeenranta | Willimiehet (2007–) |
| Salon Vilpas | Salo | Vilpas Ultras (2015–2021)
Forza Vilpura (2021-) |
| SJK | Seinäjoki | Klopit (2007–) |
| Sport | Vaasa | Ultras 06 (2004–)
*RödWitt (2006–?)* |
| TamU | Tampere | Sinikaarti (2003–) |
| Tappara | Tampere | Sinioranssit (2011–) |
| TPS | Turku | *Sissiryhmä (2001–2009)*
TPS-kannattajat (2009–) |
| VPS | Vaasa | Geezers Hietalahti (1998–) |
| Ässät | Pori | *Etulinja (2011–2014)*
*Pataljoona* (2008–) |

*Tämä ei ole luettelo rekisteröidyistä yhdistyksistä. Kriteerinä voidaan pitää ryhmän tunnuksien esilläoloa kannattajakatsomossa. Luettelo ei tulkitse ryhmien edustamia tyylisuuntia (esim. ultras tai casuals), ellei sellaista sanaa esiinny ryhmän nimessä.*

*Luettavuuden ja lajiteltavuuden vuoksi seuranimien etuliitteet, kuten AC, FC tai FF, mainitaan vain niiden edeltäessä pelkkää paikkakunnan nimeä. Esim. FC Lahti on tarpeen erotella Lahden kaupungista, kun taas FC Hakan ja FC Interin peräkkäisyys on ongelmallista aakkosjärjestyksen kannalta.*

Lähteet
-------

1. ↑  KuPS-kannattajat *KuPS - Kuopion Palloseura*. Viitattu 12.4.2024.
2. ↑  KPO Crew villiintyy intohimosta jalkapalloon ja keltamustaan *Savon Sanomat*.  7.10.2017. Viitattu 12.4.2024.
3. ↑  Poliisi Ålands Radiolle: Futisfanit osallisina noottiin johtaneisiin tuhotöihin – näin kannattajat vastaavat *Ilta-Sanomat*.  4.5.2023. Viitattu 12.4.2024.
4. ↑  Juho Hirvonen: "Kuopion kaupunki, haistakaa vi\*tu", kannattajat kirosivat Kuopion päättäjät - kapteeni kuuli huudot ja muotoili sanansa tarkkaan: "Paljon siitä on puhuttu" *SuomiFutis*.  19.8.2021. Viitattu 12.4.2024.
5. ↑  Mikko Vehviläinen: "Eurooppaan", "13. Kpo Crew - Kannattamisen uudet tuulet", *Oi keltamusta! Kupsilaisia kannattajatarinoita*, s. 219. Mikko Vehviläinen, 2023. ISBN 978-952-94-7539-1.

Kirjallisuutta
--------------

* Louis, Sébastien: *Le phénomène ultras en Italie*. Mare & Martin, 2005. ISBN 2849340227.

Aiheesta muualla
----------------

* Kuvia tai muita tiedostoja aiheesta **Ultrat** Wikimedia Commonsissa

* Hardcore-fanit hakevat voimaa yhteisöstä Megafonin artikkeli.
* Ultras-Tifo